На основу члана 11. став 5. Закона о конверзији стамбених кредита индексираних у швајцарским францима („Службени гласник РСˮ, брoj 31/19),

Влада доноси

У Р Е Д Б У

O НАКНАДИ ТРОШКОВА У ВЕЗИ СА КОНВЕРЗИЈОМ

И УМАЊEЊЕМ ДУГА

1. Предмет уређивања

Члан 1.

Овом уредбом ближе се уређују садржина захтева за накнаду трошкова у вези са конверзијом и умањењем дуга поднетог од стране банке из члана 4. став 1. Закона о конверзији стамбених кредита индексираних у швајцарским францима („Службени гласник РСˮ, брoj 31/19 - у даљем тексту: Закон), услови и обавезни елементи уговора, којим се утврђује износ који је Република Србија преузела као обавезу на име накнаде трошкова конверзије и умањење дуга, између Републике Србије и банке, као и основни елементи обвезница, услови дистрибуције и наплате обвезница.

2. Садржина захтева за накнаду трошкова у вези са конверзијом

и умањењем дуга

Члан 2.

Банка подноси захтев за накнаду трошкова у вези са конверзијом и умањењем дуга, ради остваривања права на исплату трошкова у вези са конверзијом и умањења дуга из члана 11. став 2. Закона, на Обрасцу 1 - Захтев за накнаду трошкова у вези са конверзијом и умањењем дуга (у даљем тексту: Захтев) са прилозима.

Банка подноси Захтев непосредно или препоручено поштом Министарству финансија - Управи за јавни дуг (у даљем тексту : Управа).

Члан 3.

Уз Захтев банка доставља следеће прилоге:

- Прилог 1: дигитализовани оригинали закључених уговора о конверзији из члана 7. Закона на носачу података (CD), јасно обележен од стране банке;

- Прилог 2: Изјава - којом банка потврђује веродостојност достављених прилога и тачност података, потписана од стране овлашћеног лица банке;

- Прилог 3: Табела - попуњена и потписана од стране овлашћеног лица банке, која садржи списак свих потписаних уговора о конверзији, име и презиме корисника стамбеног кредита, број основног уговора о кредиту, број уговора о конверзији, датум потписивања уговора о конверзији, начин потписивања уговора о конверзији или давања сагласности, износ кредита у оригиналној валути, износ преосталог дуга по кредиту који се конвертује изражен у оригиналној валути и динарској противвредности по средњем курсу Народне банке Србије на дан конверзије, износ преосталог дуга по кредиту који се конвертује изражен у еврима (члан 4. ст. 1. и 2. Закона), износ накнаде трошкова конверзије и умањења дуга изражен у еврима и динарској противвредности на дан конверзије по средњем курсу Народне банке Србије на дан конверзије (члан 11. став 2. Закона).

Образац 1 - Захтев, Прилог 2 - Изјава и Прилог 3 - Табела одштампани су уз ову уредбу и чине њен саставни део.

Члан 4.

Ради провере тачности података и прилога из члана 3. ове уредбе које је банка доставила уз Захтев, Управа може упутити захтев банци да достави и друге расположиве податке.

Банка је дужна да, у року од пет радних дана од дана пријема захтева из става 1. овог члана, достави Управи тражене податке.

Члан 5.

Износ обавезе Републике Србије на име накнаде трошкова конверзије и умањења дуга из члана 11. став 2. Закона, утврђује се тако што се укупан износ добијен конверзијом у складу са чланом 4. ст. 1. и 2. Закона и исказан у Захтеву помножи са 15%.

Добијени износ из става 1. овог члана, изражен у еврима, конвертује се у динаре по средњем курсу Народне банке Србије на дан конверзије у смислу члана 2. тачка 7) Закона.

Износ из става 2. овог члана представља обавезу Републике Србије на име накнаде трошкова конверзије и умањења дуга, о чему се закључује уговор између Републике Србије и банке.

3. Услови и обавезни елементи уговора

Члан 6.

Услови за потписивање уговора из члана 5. став 3. ове уредбе су да је банка спровела поступак у складу са чл. 4, 6. и 7. Закона, као и да је Управи доставила Захтев.

По утврђивању испуњености услова из става 1. овог члана, закључује се уговор из члана 5. став 3. ове уредбе између Републике Србије и банке.

У име Републике Србије уговор из члана 5. став 3. ове уредбе потписује директор Управе.

Члан 7.

Обавезни елементи уговора из члана 5. став 3. ове уредбе, јесу:

- назив и основни подаци банке;

- број и датум подношења Захтева;

- прилози из члана 3. ове уредбе достављени уз Захтев;

- укупан број закључених уговора о конверзији кредита;

- укупан износ конверзије;

- укупан износ накнаде трошкова конверзиje и умањења дуга;

- број власничког рачуна хартија од вредности банке ради уписа обвезница;

- број наменског новчаног динарског рачуна банке ради исплате обвезница по доспећу.

4. Основни елементи обвезница, услови дистрибуције и наплата обвезница

Члан 8.

Ради измирења обавеза из члана 5. став 3. ове уредбе, Република Србија емитује обвезнице у динарима, које гласе на доносиоца, а на основу одлуке Владе о емисији обвезница Републике Србије.

Пренос на власничке рачуне хартија од вредности банке врши се у складу са уговором из члана 6. став 2. ове уредбе.

Члан 9.

Обвезнице се уписују у Централни регистар, депо и клиринг хартија од вредности (у даљем тексту: Централни регистар) у нематеријализованом облику.

Обвезнице се емитују са роком доспећа од пет година и годишњом исплатом купона.

Обвезнице носе купон по стопи од 4,00% на годишњем нивоу.

Даном преноса обвезница на власнички рачун банке, банка постаје законити ималац обвезница.

Члан 10.

Обвезнице ће након емисије и регистровања у Централном регистру бити укључене на регулисаном тржишту хартија од вредности и могу се слободно прометовати.

5. Завршна одредба

Члан 11.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-7981/2019-1

У Београду, 8. августа 2019. године

В Л А Д А

ПРЕДСЕДНИК

Ана Брнабић, с.р.